(26)

wara l-Artikolu 22, jiddaħħlu l-kapitoli li ġejjin: “KAPITOLU IIIa DĦUL U UŻU TA’ data DWAR VIŻI GĦAL SOĠĠORN TWIL U PERMESSI TA’ RESIDENZA Artikolu 22a Proċeduri dwar kif tiddaħħal data hekk kif issir applikazzjoni għal viża għal soġġorn twil jew permess ta’ residenza 1. Hekk kif issir applikazzjoni għal viża għal soġġorn twil jew permess ta’ residenza, l-awtorità kompetenti għall-ġbir jew l-eżami tal-applikazzjoni għandha toħloq mingħajr dewmien fajl ta’ applikazzjoni billi ddaħħal id-data li ġejja fil-VIS sa fejn dik id-data tkun meħtieġa li tiġi pprovduta mill-applikant f’konformità mal-liġi tal-Unjoni jew dik nazzjonali rilevanti: (a) in-numru tal-applikazzjoni; (b) informazzjoni dwar l-istatus li tindika li ntalbet viża għal soġġorn twil jew permess ta’ residenza; (c) l-awtorità fejn l-applikazzjoni ġiet ippreżentata, inkluż il-post fejn tinsab; (d) il-kunjom (l-isem tal-familja), l-isem/ismijiet, id-data tat-twelid, iċ-ċittadinanza jew ċittadinanzi attwali, is-sess, il-post tat-twelid; (e) it-tip u n-numru tad-dokument tal-ivvjaġġar; (f) id-data ta’ skadenza tal-validità tad-dokument tal-ivvjaġġar; (g) il-pajjiż li ħareġ id-dokument tal-ivvjaġġar u d-data tal-ħruġ tiegħu; (h) skenn tal-paġna tad-data bijografika tad-dokument tal-ivvjaġġar; (i) fil-każ ta’ minorenni, il-kunjom u l-ismijiet tal-awtorità tal-ġenituri jew tal-kustodju legali tal-applikant; (j) l-immaġni tal-wiċċ tal-applikant b’indikazzjoni ta’ jekk l-immaġni tal-wiċċ itteħditx dak il-ħin li ġiet ippreżentata l-applikazzjoni; (k) il-marki tas-swaba’ tal-applikant. 2. Fir-rigward tal-marki tas-swaba’ kif imsemmi fil-punt (k) tal-paragrafu 1, il-marki tas-swaba’ ta’ tfal taħt l-età ta’ sitt snin ma għandhomx jiddaħħlu fil-VIS. Fir-rigward tal-immaġnijiet tal-wiċċ u l-marki tas-swaba’ msemmija fil-punti (j) u (k) tal-paragrafu 1, id-data ta’ minorenni għandha tiddaħħal fil-VIS biss meta jiġu ssodisfati l-kondizzjonijiet kollha li ġejjin: (a) il-persunal li jieħu d-data ta’ minorenni jkun tħarreġ speċifikament biex jieħu data bijometrika ta’ minorenni b’mod adattat għat-tfal u b’mod sensittiv għat-tfal u b’rispett sħiħ tal-aħjar interessi tat-tfal u s-salvagwardji stabbiliti fil-Konvenzjoni tan-Nazzjonijiet Uniti dwar id-Drittijiet tat-Tfal; (b) kull minorenni jkun akkumpanjat minn membru adult tal-familja jew kustodju legali meta tittieħed id-data; (c) ma tintuża l-ebda forza biex tittieħed id-data. 3. Hekk kif jinħoloq il-fajl ta’ applikazzjoni, il-VIS għandha awtomatikament tniedi l-konsultazzjonijiet skont l-Artikolu 22b. 4. Jekk l-applikant ikun applika bħala parti minn grupp jew ma’ membru tal-familja, l-awtorità għandha toħloq fajl ta’ applikazzjoni għal kull persuna fil-grupp u tillinkja l-fajls tal-persuni li applikaw flimkien għall-viża għal soġġorn twil jew permessi ta’ residenza. 5. Fejn ma jkunx meħtieġ li tiġi pprovduta data partikolari f’konformità mal-liġi tal-Unjoni jew dik nazzjonali jew din ma tistax tiġi pprovduta, l-oqsma speċifiċi pprovduti għad-data għandhom jiġu mmarkati bħala “mhux applikabbli”. Fil-każ tal-marki tas-swaba’, is-sistema għandha tippermetti li ssir distinzjoni bejn il-każijiet fejn ma jkunx meħtieġ li l-marki tas-swaba’ jiġu pprovduti f’konformità mal-liġi tal-Unjoni jew dik nazzjonali u l-każijiet fejn ma jistgħux jiġu pprovduti. Artikolu 22b Konsultazzjonijiet tas-sistemi ta’ informazzjoni u l-bażijiet ta’ data 1. Il-fajls ta’ applikazzjoni għandhom jiġu pproċessati awtomatikament mill-VIS biex jiġu identifikati hits f’konformità ma’ dan l-Artikolu. Il-VIS għandha teżamina kull fajl ta’ applikazzjoni individwalment. 2. Għall-fini li jiġi vvalutat jekk il-persuna tistax tkun ta’ theddida għall-ordni pubbliku, għas-sigurtà interna jew għas-saħħa pubblika tal-Istati Membri skont il-punt (e) tal-Artikolu 6(1) tar-Regolament (UE) 2016/399 u għall-fini tal-objettiv imsemmi fil-punt (f) tal-Artikolu 2(2) ta’ dan ir-Regolament, il-VIS għandha tniedi konsultazzjoni billi tuża l-ESP biex tqabbel id-data rilevanti msemmija fil-punti (d) sa (g), (i), (j) u (k) tal-Artikolu 22a(1) ta’ dan ir-Regolament mad-data preżenti f’reġistrazzjoni, fajl jew allert irreġistrat fi: (a) is-SIS, (b) l-l-EES; (c) l-ETIAS, inkluż il-lista ta’ sorveljanza tal-ETIAS; (d) il-VIS; (e) l- ECRIS-TCN; (f) id-data tal-Europol; (g) SLTD tal-Interpol;, u (h) TDAWN tal-Interpol. It-tqabbil għandu jsir kemm b’data alfanumerika kif ukoll b’data bijometrika, dment li s-sistema ta’ informazzjoni jew il-bażi ta’ data kkonsultata ma jkunx fiha kategorija ta’ data waħda biss minnhom. 3. B’mod partikolari, il-VIS għandha tivverifika: (a) fir-rigward tas-SIS, jekk: (i) id-dokument tal-ivvjaġġar użat għall-applikazzjoni jikkorrispondix ma’ dokument tal-ivvjaġġar mitluf, misruq, miżapproprjat jew invalidat; (ii) l-applikant huwiex soġġett għal allert għal rifjut ta’ dħul u ta’ soġġorn; (iii) l-applikant huwiex soġġett għal allert dwar ritorn; (iv) l-applikant huwiex soġġett għal allert dwar persuni mfittxija għal arrest għall-finijiet ta’ konsenja abbażi ta’ Mandat ta’ Arrest Ewropew, jew imfittxija għal arrest għall-finijiet ta’ estradizzjoni; (v) l-applikant huwiex soġġett għal allert dwar persuni nieqsa jew persuni vulnerabbli li jeħtieġ li ma jitħallewx jivvjaġġaw; (vi) l-applikant huwiex soġġett għal allert dwar persuni mfittxija biex jassistu fi proċedura ġudizzjarja; (vii) l-applikant jew id-dokument tal-ivvjaġġar huwiex soġġett għal allert dwar persuni jew oġġetti għal verifiki diskreti, verifiki ta’ inkjesta jew verifiki speċifiċi; (b) fir-rigward tal-EES, jekk l-applikant huwiex irreġistrat bħala li ġie rrifjutat id-dħul fl-EES abbażi ta’ raġuni li tikkorrispondi mal-punti (B), (D), (H) jew (I) tal-Parti B tal-Anness V għar-Regolament (UE) 2016/399; (c) Fir-rigward tal-ETIAS, jekk: (i) l-applikant huwiex persuna li għaliha l-awtorizzazzjoni għall-ivvjaġġar rifjutata, annullata jew revokata hija rreġistrata fl-ETIAS abbażi ta’ raġuni li tikkorrispondi mal-punt (a), (b), (d) jew (e) tal-Artikolu 37(1) jew mal-Artikolu 37(2) tar-Regolament (UE) 2018/1240, jew id-dokument tal-ivvjaġġar tal-applilkant jikkorrispondix ma’ tali awtorizzazzjoni għall-ivvjaġġar rifjutata, annullata jew revokata; (ii) id-data pprovduta bħala parti mill-applikazzjoni tikkorrispondix mad-data preżenti fil-lista ta’ sorveljanza tal-ETIAS; (d) fir-rigward tal-VIS, jekk l-applikant jikkorrispondix ma’ persuna: (i) li għaliha viża rifjutata, annullata jew revokata hija rreġistrata fil-VIS abbażi ta’ raġuni li tikkorrispondi mal-punt (a)(i), (v) jew (vi) jew il-punt (b) tal-Artikolu 12(2); (ii) li għaliha viża għal soġġorn twil jew permess ta’ residenza rifjutat, irtirat, revokat jew annullat huwa rreġistrat fil-VIS abbażi ta’ raġuni li tikkorrispondi mal-punt (a) tal-Artikolu 22d(1); jew (iii) li d-dokument tal-ivvjaġġar tiegħu jikkorrispondix ma’ viża għal soġġorn twil jew permess ta’ residenza rifjutat, irtirat, revokat jew annullat imsemmi fil-punt (i) jew (ii); (e) fir-rigward tal-ECRIS-TCN, jekk l-applikant jikkorrispondix ma’ persuna li d-data tagħha tkun ġiet irreġistrata f’dik is-sistema matul il-25 sena preċedenti b’rabta ma’ kundanni għal reati terroristiċi jew matul il-15-il sena preċedenti b’rabta ma’ kundanni għal reati kriminali serji oħra; (f) fir-rigward tad-data tal-Europol, jekk id-data pprovduta fl-applikazzjoni tikkorrispondix mad-data rreġistrata fid-data tal-Europol; (g) fir-rigward tal-bażi tad-data tal-Interpol, jekk: (i) id-dokument tal-ivvjaġġar użat għall-applikazzjoni jikkorrispondix ma’ dokument tal-ivvjaġġar irrappurtat bħala mitluf, misruq jew invalidat fl-SLTD tal-Interpol; (ii) id-dokument tal-ivvjaġġar użat għall-applikazzjoni jikkorrispondix ma’ dokument tal-ivvjaġġar irreġistrat f’fajl tat-TDAWN tal-Interpol. 4. L-allerti tas-SIS fir-rigward ta’ persuni nieqsa jew vulnerabbli, persuni mfittxija biex jassistu fi proċedura ġudizzjarja u persuni jew oġġetti għal verifiki diskreti, verifiki ta’ inkjesta jew verifiki speċifiċi għandhom jiġu kkonsultati biss għall-finijiet tal-objettiv imsemmi fil-punt (f) tal-Artikolu 2(2). 5. Fir-rigward ta’ bażijiet ta’ data tal-SLTD tal-Interpol u t-TDAWN tal-Interpol, kwalunkwe konsultazzjoni jew verifika għandha titwettaq b’tali mod li l-ebda informazzjoni ma tiġi żvelata lis-sid tal-allert tal-Interpol. Jekk ir-rekwiżit previst f’dan il-paragrafu ma jkunx issodisfat, il-VIS ma għandhiex tikkonsulta l-bażijiet ta’ data tal-Interpol. 6. Fir-rigward tad-data tal-Europol, l-ipproċessar awtomatizzat għandu jirċievi n-notifika adatta f’konformità mal-Artikolu 21(1b) tar-Regolament (UE) 2016/794. 7. Għandha tiġi skattata hit meta d-data kollha jew parti minnha li tkun preżenti fil-fajl ta’ applikazzjoni li jintuża għall-konsultazzjoni tkun tikkorrispondi kompletament jew parzjalment mad-data preżenti f’reġistrazzjoni, f’allert jew f’fajl tas-sistemi ta’ informazzjoni jew bażijiet ta’ data msemmija fil-paragrafu 2. Il-manwal imsemmi fil-paragrafu 18 għandha tiddefinixxi korrispondenza parzjali, inkluż grad ta’ probabbiltà biex jiġi limitat l-għadd ta’ hits foloz. 8. Meta t-tqabbil awtomatiku msemmi fil-paragrafu 2 jirrapporta hit relatata mal-punti (a)(i), (ii) u (iii), il-punt (b), il-punt (c)(i) , il-punt (d) u l--punt (g)(i) tal-paragrafu 3, il-VIS għandha żżid referenza fil-fajl ta’ applikazzjoni għal kull hit u, fejn rilevanti, l-Istati Membri li daħħlu jew ipprovdew id-data li skattat il-hit. 9. Meta t-tqabbil awtomatiku msemmi fil-paragrafu 2 jirrapporta hit relatata mal-punt (a)(iv), il-punt (c)(ii), il-punti (e) u (f) u l-punt(g)(ii) tal-paragrafu 3, il-VIS għandha tindika biss fil-fajl ta’ applikazzjoni li hija meħtieġa verifika ulterjuri. Fil-każ ta’ hits skont il-punt (a)(iv) , il-punti (e) u (f) u l-punt (g)(ii) tal-paragrafu 3, il-VIS għandha tibgħat notifika awtomatizzata dwar tali hits lill-awtorità maħtura tal-VIS tal-Istat Membru li jkun qed jipproċessa l-applikazzjoni. Tali notifika awtomatizzata għandu jkun fiha d-data rreġistrata fil-fajl ta’ applikazzjoni f’konformità mal-punti (d) sa (g), u (i), (j) u (k) tal-Artikolu 22a(1). Fil-każ ta’ hits skont il-punt (c)(ii) tal-paragrafu 3, il-VIS għandha tibgħat notifika awtomatizzata dwar tali hits lill-Unità Nazzjonali tal-ETIAS tal-Istat Membru li daħħal id-data jew, jekk id-data tkun iddaħħlet mill-Europol, lill-Unità Nazzjonali tal-ETIAS tal-Istati Membri li jkunu qed jipproċessaw l-applikazzjoni. Dik in-notifika awtomatizzata għandu jkun fiha d-data rreġistrata fil-fajl ta’ applikazzjoni f’konformità mal-punti (d) sa (g) u (i) tal-Artikolu 22a(1). 10. Fejn it-tqabbil awtomatiku msemmi fil-paragrafu 2 jirrapporta hit relatata mal-punti (a)(v), (vi) u (vii) tal-paragrafu 3, il-VIS la għandha tirreġistra l-hit fil-fajl ta’ applikazzjoni u lanqas ma għandha tindika fil-fajl ta’ applikazzjoni li hija meħtieġa verifika ulterjuri. 11. In-numru ta’ referenza uniku tar-reġistrazzjoni tad-data li tkun skattat hit għandu jinżamm fil-fajl ta’ applikazzjoni għall-fini taż-żamma ta’ reġistrazzjonijiet, rappurtar u statistika f’konformità mal-Artikoli 34 u 45a. 12. Kwalunkwe hit skont il-paragrafu 6 għandha tiġi vverifikata manwalment mill-awtorità kompetenti tal-viża jew tal-immigrazzjoni tal-Istat Membru li jkun qed jipproċessa l-applikazzjoni għal viża għal soġġorn twil jew permess ta’ residenza. Għall-finijiet ta’ verifika manwali skont l-ewwel subparagrafu ta’ dan il-paragrafu, l-awtorità kompetenti għandu jkollha aċċess għall-fajl ta’ applikazzjoni u għal kwalunkwe fajl ta’ applikazzjoni illinkjat, kif ukoll għall-hits skattati waqt l-ipproċessar awtomatizzat skont il-paragrafu 6. L-awtorità kompetenti għandu jkollha wkoll aċċess temporanju għad-data fil-VIS, l-SIS, l-EES, l-ETIAS, jew l-SLTD tal-Interpol li skattat il-hit għat-tul tal-verifiki msemmija f’dan l-Artikolu u l-eżami tal-applikazzjoni għal viża għal soġġorn twil jew permess ta’ residenza u fil-każ ta’ proċedura ta’ appell. L-awtorità kompetenti għandha tivverifika jekk l-identità tal-applikant irreġistrata fil-fajl ta’ applikazzjoni tikkorrispondix mad-data fi kwalunkwe mis-sistemi ta’ informazzjoni u bażijiet ta’ data kkonsultati. Meta d-data personali fil-fajl ta’ applikazzjoni tikkorrispondi mad-data maħżuna fis-sistema ta’ informazzjoni jew bażi ta’ data rilevanti, il-hit għandha titqies meta jiġi vvalutat jekk l-applikant għal viża għal soġġorn twil jew permess ta’ residenza jistax ikun ta’ theddida għall-ordni pubbliku, għas-sigurtà interna jew għas-saħħa pubblika tal-Istati Membri li jkunu qed jipproċessaw l-applikazzjoni. Meta l-hit tikkonċerna persuna li fir-rigward tagħha jkun inħareġ allert għal rifjut ta’ dħul u ta’ soġġorn jew allert dwar ritorn ikun iddaħħal fis-SIS minn Stat Membru ieħor, għandha tapplika l-konsultazzjoni minn qabel skont l-Artikolu 27 tar-Regolament (UE) 2018/1861 jew l-Artikolu 9 tar-Regolament (UE) 2018/1860. Fejn id-data personali fil-fajl ta’ applikazzjoni ma tikkorrispondix mad-data maħżuna fis-sistema ta’ informazzjoni jew bażi a’ data rilevanti, l-awtorità kompetenti għandha tħassar il-hit falza mill-fajl ta’ applikazzjoni. 13. Għall-verifika manwali tal-hits skont il-punti (a)(iv) sa (vii), il-punti (e) u (f) u l-punt (g)(ii) tal-paragrafu 3 ta’ dan l-Artikolu mill-awtoritajiet maħtura tal-VIS, għandu japplika l-Artikolu 9d kif meħtieġ. 14. Għall-verifika manwali u l-azzjonijiet ta’ segwitu fir-rigward tal-hits fil-lista ta’ sorveljanza tal-ETIAS skont il-punt (c)(ii) tal-paragrafu 3 ta’ dan l-Artikolu mill-Unitajiet Nazzjonali tal-ETIAS għandu japplika l-Artikolu 9e kif meħtieġ. Ir-referenza għall-awtorità ċentrali tal-viża għandha tinftiehem bħala li tirreferi għall-awtorità tal-viża jew tal-immigrazzjoni kompetenti għal viżi għal soġġorn twil jew permessi ta’ residenza. 15. Għall-azzjonijiet ta’ segwitu fir-rigward tal-hits fis-SIS skont il-punt (a)(iv) sa (vii) tal-paragrafu 3 ta’ dan l-Artikolu mill-Uffiċċji SIRENE, għandu japplika l-Artikolu 9f kif meħtieġ. 16. Għall-azzjonijiet ta’ segwitu fir-rigward tal-hits skont il-punt (e) jew (f) jew il-punt (g)(ii) tal-paragrafu 3 ta’ dan l-Artikolu mill-awtoritajiet maħtura tal-VIS, għandu japplika l-Artikolu 9g kif meħtieġ. Ir-referenza għall-awtorità ċentrali tal-viża għandha tinftiehem bħala li tirreferi għall-awtorità tal-viża jew tal-immigrazzjoni kompetenti għal viżi għal soġġorn twil jew permessi ta’ residenza. 17. Għall-fini tal-implimentazzjoni ta’ dan l-Artikolu, l-eu-LISA għandha, f’kooperazzjoni mal-Istati Membri u mal-Europol, tistabbilixxi kanali xierqa għan-notifiki u għall-iskambju ta’ informazzjoni msemmija f’dan l-Artikolu. 18. Il-Kummissjoni għandha tadotta att delegat f’konformità mal-Artikolu 48a biex tistabbilixxi f’manwal il-proċeduri u r-regoli neċessarji għall-konsultazzjonijiet, il-verifiki u l-valutazzjonijiet. Artikolu 22c Data li għandha tiżdied għal viża għal soġġorn twil jew permess ta’ residenza li nħareġ Fejn awtorità kompetenti tiddeċiedi li toħroġ viża għal soġġorn twil jew permess ta’ residenza, għandha żżid id-data li ġejja fil-fajl ta’ applikazzjoni meta d-data tinġabar f’konformità mal-liġi tal-Unjoni u dik nazzjonali rilevanti: (a) informazzjoni dwar l-istatus li tindika li nħarġet viża għal soġġorn twil jew permess ta’ residenza; (b) l-awtorità li ħadet id-deċiżjoni; (c) il-post u d-data tad-deċiżjoni dwar il-ħruġ tal-viża għal soġġorn twil jew il-permess ta’ residenza; (d) it-tip ta’ dokument maħruġ (viża għal soġġorn twil jew permess ta’ residenza); (e) in-numru tal-viża għal soġġorn twil jew tal-permess ta’ residenza maħruġ; (f) id-dati tal-bidu u l-iskadenzi tal-validità tal-viża għal soġġorn twil jew tal-permess ta’ residenza; (g) id-data elenkata fl-Artikolu 22a(1), jekk tkun disponibbli u ma tkunx imdaħħla fil-fajl ta’ applikazzjoni hekk kif issir applikazzjoni għal viża għal soġġorn twil jew permess ta’ residenza. Artikolu 22d Data li għandha tiżdied f’ċerti każijiet ta’ viża għal soġġorn twil jew permess ta’ residenza rrifjutati 1. Fejn awtorità kompetenti tiddeċiedi li viża għal soġġorn twil jew permess ta’ residenza jiġi rrifjutat minħabba li l-applikant ikun meqjus li jikkostitwixxi theddida għall-ordni pubbliku, għas-sigurtà interna jew għas-saħħa pubblika jew l-applikant ikun ippreżenta dokumenti li nkisbu b’mod frodulenti, jew li ġew iffalsifikati, jew imbagħbsa, għandha żżid id-data li ġejja mal-fajl ta’ applikazzjoni fejn id-data tinġabar f’konformità mal-liġi tal-Unjoni u dik nazzjonali rilevanti: (a) informazzjoni dwar l-istatus li tindika li l-viża għal soġġorn twil jew il-permess ta’ residenza ġie rrifjutat minħabba li l-applikant huwa meqjus li jikkostitwixxi theddida għall-ordni pubbliku, għas-sigurtà interna jew is-saħħa pubblika, jew minħabba li l-applikant ippreżenta dokumenti li nkisbu b’mod frodulenti, jew ġew iffalsifikati, jew imbagħbsa; (b) l-awtorità li ħadet id-deċiżjoni; (c) il-post u d-data tad-deċiżjoni. 2. Fejn tkun ittieħdet deċiżjoni finali li tiġi rrifjutata viża għal soġġorn twil jew permess ta’ residenza abbażi ta’ raġunijiet oħra għajr dawk imsemmija fil-paragrafu 1, il-fajl ta’ applikazzjoni għandu jitħassar mingħajr dewmien mill-VIS. Artikolu 22e Data li għandha tiżdied għal viża għal soġġorn twil jew permess ta’ residenza li ġie rtirat, irrevokat jew annullat Meta awtorità kompetenti tiddeċiedi li tirtira, tirrevoka jew tannulla viża għal soġġorn twil jew permess ta’ residenza, għandha żżid id-data li ġejja mal-fajl ta’ applikazzjoni, meta d-data tinġabar f’konformità mal-liġi tal-Unjoni u/ dik nazzjonali rilevanti: (a) informazzjoni dwar l-istatus li tindika li l-viża għal soġġorn twil jew il-permess ta’ residenza ġie rtirat, irrevokat jew annullat; (b) l-awtorità li ħadet id-deċiżjoni; (c) il-post u d-data tad-deċiżjoni; (d) fejn applikabbli, ir-raġuni għall-irtirar, ir-revoka jew l-annullament tal-viża għal soġġorn twil jew permess ta’ residenza, f’konformità mal-Artikolu 22d. Artikolu 22f Data li għandha tiżdied għal viża għal soġġorn twil estiża jew permess ta’ residenza mġedded 1. Fejn awtorità kompetenti tiddeċiedi li testendi l viża għal soġġorn twil, għandha żżid id-data li ġejja mal-fajl ta’ applikazzjoni, meta d-data tinġabar f’konformità mal-liġi tal-Unjoni u dik nazzjonali rilevanti: (a) informazzjoni dwar l-istatus li tindika li l-viża għal soġġorn twil ġiet estiża; (b) l-awtorità li ħadet id-deċiżjoni; (c) il-post u d-data tad-deċiżjoni; (d) in-numru tal-isticker tal-viża; (e) id-data tal-bidu u tal-iskadenza tal-validità tal-viża għal soġġorn twil. 2. Meta awtorità kompetenti tiddeċiedi li ġġedded permess ta’ residenza, japplika l-Artikolu 22c. Artikolu 22g Aċċess għad-data tal-VIS għall-verifika ta’ viżi għal soġġorn twil u permessi ta’ residenza fil-punti ta’ qsim tal-fruntieri esterni 1. Unikament għall-fini li tiġi vverifikata l-identità tad-detentur ta’ viża għal soġġorn twil jew permess ta’ residenza, jew l-awtentiċità u l-validità tal-viża għal soġġorn twil jew permess ta’ residenza jew li jiġi vverifikat jekk ikunux issodisfati l-kondizzjonijiet għad-dħul fit-territorju tal-Istati Membri f’konformità mal-Artikolu 6 tar-Regolament (UE) 2016/399, l-awtoritajiet kompetenti għat-twettiq ta’ verifiki fil-punti ta’ qsim tal-fruntieri esterni f’konformità ma’ dak ir-Regolament għandu jkollhom aċċess biex iwettqu tfittxijiet fil-VIS billi jużaw id-data li ġejja: (a) il-kunjom (isem il-familja), l-isem jew l-ismijiet (ismijiet mat-twelid); id-data tat-twelid; in-nazzjonalità jew nazzjonalitajiet; is-sess; it-tip u n-numru tad-dokument jew dokumenti tal-ivvjaġġar; il-kodiċi bi tliet ittri tal-pajjiż emittenti tad-dokument jew dokumenti tal-ivvjaġġar; u d-data ta’ skadenza tal-validità tad-dokument jew dokumenti tal-ivvjaġġar; jew (b) in-numru tal-viża għal soġġorn twil jew tal-permess ta’ residenza. 2. Jekk it-tfittxija bid-data elenkata fil-paragrafu 1 ta’ dan l-Artikolu tindika li hemm data dwar id-detentur tal-viża għal soġġorn twil jew permess ta’ residenza rreġistrata fil-VIS, l-awtorità kompetenti għat-twettiq ta’ verifiki fuq il-fruntiera għandu jkollha aċċess għall-VIS biex tikkonsulta d-data segwenti tal-fajl ta’ applikazzjoni u ta’ fajls ta’ applikazzjoni illinkjati skont l-Artikolu 22a(4), unikament għall-finijiet imsemmija fil-paragrafu 1 ta’ dan l-Artikolu: (a) informazzjoni dwar l-istatus tal-viża għal soġġorn twil jew tal-permess ta’ residenza b’indikazzjoni ta’ jekk inħariġx, ġiex irtirat, irrevokat, annullat, estiż jew imġedded; (b) id-data kif imsemmi fil-punti (d), (e), u (f) tal-Artikolu 22c; (c) fejn applikabbli, id-data msemmija fil-punti (d) u (e) tal-Artikolu 22f(1); (d) l-immaġnijiet tal-wiċċ imsemmija fil-punt (j) tal-Artikolu 22a(1). 3. Għall-finijiet imsemmija fil-paragrafu 1, l-awtoritajiet kompetenti għat-twettiq ta’ verifiki fil-punti ta’ qsim tal-fruntieri esterni għandu jkollhom ukoll aċċess għall-VIS biex jivverifikaw il-marki tas-swaba’ jew l-immaġni tal-wiċċ tad-detentur tal-viża għal soġġorn twil jew tal-permess ta’ residenza bil-marki tas-swaba’ jew bl-immaġni tal-wiċċ meħuda dak il-ħin li jkunu rreġistrati fil-VIS. 4. Meta l-verifika tad-detentur tal-viża għal soġġorn twil jew permess ta’ residenza ma tirnexxix jew fejn ikun hemm dubji dwar l-identità tad-detentur jew l-awtentiċità tal-viża għal soġġorn twil jew tal-permess ta’ residenza jew tad-dokument tal-ivvjaġġar, il-persunal debitament awtorizzat tal-awtoritajiet kompetenti għat-twettiq ta’ verifiki fuq il-punti ta’ qsim tal-fruntieri esterni għandu jkollu aċċess għad-data tal-VIS f’konformità mal-Artikolu 22i(1) u (2). Artikolu 22h Aċċess għad-data tal-VIS għall-verifika fit-territorju tal-Istati Membri 1. Unikament għall-fini li tiġi vverifikata l-identità tad-detentur tal-viża għal soġġorn twil jew permess ta’ residenza, jew l-awtentiċità u l-validità tal-viża għal soġġorn twil jew permess ta’ residenza jew li jiġi vverifikat jekk il-kondizzjonijiet għad-dħul, is-soġġorn jew ir-residenza fit-territorju tal-Istati Membri humiex issodisfati, l-awtoritajiet kompetenti għat-twettiq ta’ verifiki fit-territorju tal-Istati Membri dwar jekk il-kondizzjonijiet għad-dħul, is-soġġorn jew ir-residenza fit-territorju tal-Istati Membri humiex issodisfati għandu jkollhom aċċess għall-VIS biex ifittxu bin-numru tal-viża għal soġġorn twil jew permess ta’ residenza flimkien ma’ verifika tal-marki tas-swaba’ tad-detentur tal-viża għal soġġorn twil jew permess ta’ residenza, jew bin-numru tal-viża għal soġġorn twil jew permess ta’ residenza. Fejn l-identità tad-detentur tal-viża għal soġġorn twil jew tal-permess ta’ residenza ma tkunx tista’ tiġi vverifikata bil-marki tas-swaba’, l-awtoritajiet kompetenti jistgħu jwettqu wkoll il-verifika bl-immaġni tal-wiċċ. 2. Jekk it-tfittxija bid-data elenkata fil-paragrafu 1 ta’ dan l-Artikolu tindika li hemm data dwar id-detentur tal-viża għal soġġorn twil jew permess ta’ residenza rreġistrata fil-VIS, l-awtorità kompetenti għandu jkollha aċċess għall-VIS biex tikkonsulta d-data segwenti tal-fajl ta’ applikazzjoni u ta’ fajls ta’ applikazzjoni illinkjati skont l-Artikolu 22a(4), unikament għall-finijiet imsemmija fil-paragrafu 1 ta’ dan l-Artikolu: (a) informazzjoni dwar l-istatus tal-viża għal soġġorn twil jew tal-permess ta’ residenza b’indikazzjoni ta’ jekk inħariġx, ġiex irtirat, irrevokat, annullat, estiża jew imġedda; (b) id-data msemmija fil-punti (d), (e) u (f) tal-Artikolu 22c; (c) fejn applikabbli, id-data msemmija fil-punti (d) u (e) tal-Artikolu 22f(1); (d) l-immaġnijiet tal-wiċċ imsemmija fil-punti (j) tal-Artikolu 22a(1). 3. Fejn il-verifika tad-detentur tal-viża għal soġġorn twil jew permess ta’ residenza ma tirnexxix jew fejn ikun hemm dubji dwar l-identità tad-detentur jew l-awtentiċità tal-viża għal soġġorn twil jew tal-permess ta’ residenza jew tad-dokument tal-ivvjaġġar, il-persunal debitament awtorizzat tal-awtoritajiet kompetenti għandu jkollu aċċess għad-data tal-VIS f’konformità mal-Artikolu 22i(1) u (2). Artikolu 22i Aċċess għad-data tal-VIS għall-identifikazzjoni 1. Unikament għall-fini tal-identifikazzjoni ta’ kwalunkwe persuna li setgħet ġiet irreġistrata preċedentement fil-VIS jew li ma tissodisfax jew ma tkunx għadha tissodisfa l-kondizzjonijiet għad-dħul, is-soġġorn jew ir-residenza fit-territorju tal-Istati Membri, l-awtoritajiet kompetenti għat-twettiq tal-verifiki fil-punti ta’ qsim tal-fruntieri f’konformità mar-Regolament (UE) 2016/399 jew fit-territorju tal-Istati Membri dwar jekk il-kondizzjonijiet għad-dħul, is-soġġorn jew ir-residenza fit-territorju tal-Istati Membri jkunux issodisfati, għandu jkollhom aċċess għall-VIS biex ifittxu bil-marki tas-swaba’ ta’ dik il-persuna. Meta l-marki tas-swaba’ ta’ dik il-persuna ma jistgħux jintużaw jew it-tfittxija bil-marki tas-swaba’ ma tirnexxix, it-tfittxija għandha titwettaq bid-data msemmija fil-punti (d) sa (g) jew fil-punt (j) tal-Artikolu 22a(1). Madankollu, l-immaġni tal-wiċċ ma għandhiex tkun l-uniku kriterju tat-tfittxija. 2. Jekk it-tfittxija bid-data elenkata fil-paragrafu 1 ta’ dan l-Artikolu tindika li hemm data dwar l-applikant irreġistrata fil-VIS, l-awtorità kompetenti għandu jkollha aċċess għall-VIS biex tikkonsulta d-data li ġejja tal-fajl ta’ applikazzjoni u tal-fajls ta’ applikazzjoni illinkjati skont l-Artikolu 22a(4), unikament għall-finijiet imsemmija fil-paragrafu 1 ta’ dan l-Artikolu: (a) in-numru tal-applikazzjoni, l-informazzjoni dwar l-istatus u l-awtorità li quddiemha tressqet l-applikazzjoni; (b) id-data msemmija fil-punti (d) sa (g) u (i) tal-Artikolu 22a(1); (c) l-immaġnijiet tal-wiċċ kif imsemmija fil-punt (j) tal-Artikolu 22a(1); (d) id-data mdaħħla fir-rigward ta’ kwalunkwe viża għal soġġorn twil jew permess ta’ residenza maħruġ, rifjutat, irtirat, revokat, annullat, estiż jew imġedded imsemmi fl-Artikoli 22c sa 22f. 3. Meta l-persuna jkollha viża għal soġġorn twil jew permess ta’ residenza, l-awtoritajiet kompetenti għandhom l-ewwel jaċċessaw il-VIS f’konformità mal-Artikoli 22g jew 22h. Artikolu 22j Aċċess għad-data tal-VIS biex tiġi ddeterminata r-responsabbiltà għal applikazzjonijiet għal protezzjoni internazzjonali 1. Unikament għall-fini li jiġi stabbilit liema Stat Membru huwa responsabbli li jeżamina applikazzjoni għal protezzjoni internazzjonali f’konformità mal-Artikoli 12 u 34 tar-Regolament (UE) Nru 604/2013, l-awtoritajiet kompetenti għall-ażil għandu jkollhom aċċess għall-VIS biex ifittxu bil-marki tas-swaba’ tal-applikant għal protezzjoni internazzjonali. Fejn il-marki tas-swaba’ tal-applikant għal protezzjoni internazzjonali ma jistgħux jintużaw jew it-tfittxija bil-marki tas-swaba’ ma tirnexxix, it-tfittxija għandha titwettaq bid-data msemmija fil-punti (d) sa (g) jew fil-punt (j) tal-Artikolu 22a(1). Madankollu, l-immaġni tal-wiċċ ma għandhiex tkun l-uniku kriterju tat-tfittxija. 2. Jekk it-tfittxija bid-data elenkata fil-paragrafu 1 ta’ dan l-Artikolu tindika li viża għal soġġorn twil jew permess ta’ residenza hija rreġistrata fil-VIS, l-awtorità kompetenti għall-ażil għandha tingħata aċċess għall-VIS biex tikkonsulta d-data li ġejja tal-fajl ta’ applikazzjoni u, fir-rigward tad-data elenkata fil-punt (e) ta’ dan il-paragrafu, ta’ fajls ta’ applikazzjoni illinkjati relatati mal-konjuġi u t-tfal skont l-Artikolu 22a(4), unikament għall-fini msemmi fil-paragrafu 1 ta’ dan l-Artikolu: (a) in-numru tal-applikazzjoni u l-awtorità li ħarġet, irrevokat, annullat, estendiet jew ġeddedt il-viża għal soġġorn twil jew il-permess ta’ residenza; (b) id-data msemmija fil-punti (d) sa (g) u (i) tal-Artikolu 22a(1); (c) id-data mdaħħla fir-rigward ta’ kwalunkwe viża għal soġġorn twil jew permess ta’ residenza maħruġ, irtirat, revokat, annullat, estiż jew imġedded imsemmi fl-Artikoli 22c, 22e u 22f; (d) l-immaġnijiet tal-wiċċ imsemmija fil-punt (j) tal-Artikolu 22a(1); (e) id-data msemmija fil-punti (d) sa (g) tal-Artikolu 22a(1)tal-fajls ta’ applikazzjoni illinkjati relatati mal-konjuġi u t-tfal. 3. Il-konsultazzjoni tal-VIS skont il-paragrafi 1 u 2 ta’ dan l-Artikolu għandha titwettaq biss mill-awtoritajiet nazzjonali maħtura msemmija fl-Artikolu 34(6) tar-Regolament (UE) Nru 604/2013. Artikolu 22k Aċċess għad-data tal-VIS għall-eżami ta’ applikazzjoni għal protezzjoni internazzjonali 1. Unikament għall-fini li tiġi eżaminata applikazzjoni għal protezzjoni internazzjonali, l-awtoritajiet kompetenti għall-ażil għandu jkollhom aċċess għall-VIS f’konformità mal-Artikolu 34 tar-Regolament (UE) Nru 604/2013 biex ifittxu bil-marki tas-swaba’ tal-applikant għal protezzjoni internazzjonali. Meta l-marki tas-swaba’ tal-applikant għal protezzjoni internazzjonali ma jistgħux jintużaw jew it-tfittxija bil-marki tas-swaba’ ma tirnexxix, it-tfittxija għandha titwettaq bid-data msemmija fil-punti (d) sa (g) jew fil-punt (j) tal-Artikolu 22a(1). Madankollu, l-immaġni tal-wiċċ ma għandhiex tkun l-uniku kriterju tat-tfittxija. 2. Jekk it-tfittxija bid-data elenkata fil-paragrafu 1 ta’ dan l-Artikolu tindika li hemm data dwar l-applikant għal protezzjoni internazzjonali rreġistrata fil-VIS, l-awtorità kompetenti għall-ażil għandu jkollha aċċess għall-VIS biex tikkonsulta d-data li ġejja tal-fajl ta’ applikazzjoni u, fir-rigward tad-data elenkata fil-punt (f) ta’ dan il-paragrafu, tal-fajls ta’ applikazzjoni illinkjati relatati mal-konjuġi u t-tfal skont l-Artikolu 22a(4), unikament għall-fini msemmi fil-paragrafu 1 ta’ dan l-Artikolu: (a) in-numru tal-applikazzjoni; (b) id-data msemmija fil-punti (d) sa (g) u (i) tal-Artikolu 22a(1); (c) l-immaġnijiet tal-wiċċ kif imsemmi fil-punt (j) tal-Artikolu 22a(1); (d) skenns tal-paġna tad-data bijografika tad-dokument tal-ivvjaġġar kif imsemmi fil-punt (h) tal-Artikolu 22a(1); (e) id-data mdaħħla fir-rigward ta’ kwalunkwe viża għal soġġorn twil jew permess ta’ residenza maħruġ, irtirat, revokat, annullat, estiż jew imġedded imsemmi fl-Artikoli 22c, 22e u 22f; (f) id-data msemmija fil-punti (d) sa (g) tal-Artikolu 22a(1)tal-fajls ta’ applikazzjoni relatati mal-konjuġi u t-tfal. 3. Il-konsultazzjoni tal-VIS skont il-paragrafi 1 u 2 ta’ dan l-Artikolu għandha titwettaq biss mill-awtoritajiet nazzjonali maħtura msemmija fl-Artikolu 34(6) tar-Regolament (UE) Nru 604/2013. KAPITOLU IIIb PROĊEDURA U KONDIZZJONIJIET GĦAL AĊĊESS GĦALL-VIS GĦALL-FINIJIET TAL-INFURZAR TAL-LIĠI Artikolu 22l Awtoritajiet maħtura tal-Istati Membri 1. Kull Stat Membri għandu jaħtar l-awtoritajiet li huma intitolati jikkonsultaw id-data tal-VIS sabiex jipprevjenu, jikxfu u jinvestigaw reati terroristiċi jew reati kriminali serji oħra. Id-data aċċessata minn dawk l-awtoritajiet għandha tiġi pproċessata biss għall-finijiet tal-każ speċifiku li għalih tkun ġiet ikkonsultata d-data. 2. Kull Stat Membru għandu jżomm lista tal-awtoritajiet maħtura tiegħu u jinnotifika lill-eu-LISA. Kull Stat Membrujista’ fi kwalunkwe ħin jemenda jew jissostitwixxi l-lista li jkun ikkomunika u għandu jinforma lill-Kummissjoni u lill-eu-LISA kif meħtieġ. 3. Kull Stat Membru għandu jaħtar punt ta’ aċċess ċentrali li għandu jkollu aċċess għall-VIS. Il-punt ta’ aċċess ċentrali għandu jivverifika li l-kondizzjonijiet għal aċċess għad-data tal-VIS stabbiliti fl-Artikolu 22o ikunu ssodisfati. L-awtoritajiet maħtura u l-punt ta’ aċċess ċentrali jistgħu jkunu parti mill-istess organizzazzjoni jekk dan ikun permess skont il-liġi nazzjonali, iżda l-punt ta’ aċċess ċentrali għandu jaġixxi b’mod kompletament indipendenti mill-awtoritajiet maħtura fit-twettiq tal-kompiti tiegħu skont dan ir-Regolament. Il-punt ta’ aċċess ċentrali għandu jkun separat mill-awtoritajiet maħtura u ma għandux jirċievi struzzjonijiet mingħandhom fir-rigward tal-eżitu tal-verifika li għandu jwettaq b’mod indipendenti. L-Istati Membri jistgħu jaħtru aktar minn punt ta’ aċċess ċentrali wieħed sabiex tiġi riflessa l-istruttura organizzattiva u amministrattiva tagħhom fit-twettiq tar-rekwiżiti kostituzzjonali jew legali tagħhom. 4. Kull Stat Membru għandu jikkomunika lill-Kummissjoni u lill-eu-LISA l-punt ta’ aċċess ċentrali tiegħu u jista’ fi kwalunkwe ħin jemenda jew jissostitwixxi l-komunikazzjoni tiegħu. 5. Fil-livell nazzjonali, kull Stat Membru għandu jżomm lista tal-unitajiet operazzjonali fi ħdan l-awtoritajiet maħtura li huma awtorizzati li jitolbu aċċess għad-data tal-VIS permezz tal-punt ta’ aċċess ċentrali. 6. Huwa biss il-persunal debitament awtorizzat tal-punt ta’ aċċess ċentrali li għandu jkun awtorizzat li jaċċessa d-data tal-VIS f’konformità mal-Artikoli 22n u 22o. Artikolu 22m Europol 1. Il-Europol għandha taħtar waħda mill-unitajiet operazzjonali tagħha bħala “l-awtorità maħtura tal-Europol” u għandha tawtorizzaha li titlob aċċess għad-data tal-VIS permezz tal-punt ta’ aċċess ċentrali tal-VIS imsemmi fil-paragrafu 2 sabiex tiġi appoġġata u tissaħħaħ l-azzjoni tal-Istati Membri għall-prevenzjoni, il-kxif u l-investigazzjoni ta’ reati terroristiċi jew reati kriminali serji oħra. Id-data aċċessata mill-Europol għandha tiġi pproċessata biss għall-finijiet tal-każ speċifiku li għalih tkun ġiet ikkonsultata d-data. 2. Il-Europol għandha taħtar unità speċjalizzata b’uffiċjali tal-Europol li jkunu debitament awtorizzati bħala l-punt ta’ aċċess ċentrali. Il-punt ta’ aċċess ċentrali għandu jivverifika li l-kondizzjonijiet għal aċċess għad-data tal-VIS stabbiliti fl-Artikolu 22r ikunu ssodisfati. Il-punt ta’ aċċess ċentrali għandu jaġixxi b’mod indipendenti meta jwettaq il-kompiti tiegħu skont dan ir-Regolament u ma għandux jirċievi struzzjonijiet mill-awtorità maħtura tal-Europol fir-rigward tal-eżitu tal-verifika. Artikolu 22n Proċedura għall-aċċess għad-data tal-VIS għall-finijiet tal-infurzar tal-liġi 1. L-unitajiet operazzjonali msemmija fl-Artikolu 22l(5) għandhom jippreżentaw talba motivata elettronika jew bil-miktub lill-punti ta’ aċċess ċentrali msemmija fil-paragrafu 3 ta’ dak l-Artikolu għal aċċess għad-data tal-VIS. Hekk kif tasal talba għal aċċess il-punt ta’ aċċess ċentrali għandu jivverifika jkunux issodisfati l-kondizzjonijiet imsemmija fl-Artikolu 22o. Jekk il-kondizzjonijiet ikunu ssodisfati, il-punt ta’ aċċess ċentrali għandu jipproċessa t-talba. Id-data tal-VIS aċċessata għandha tintbagħat lill-unitajiet operazzjonali msemmija fl-Artikolu 22l(5) b’tali mod li ma tkunx kompromessa s-sigurtà tad-data. 2. F’każ eċċezzjonali ta’ urġenza, fejn ikun meħtieġ li jiġi evitat periklu imminenti għall-ħajja ta’ persuna assoċjata ma’ reat terroristiku jew ma’ reat kriminali serju ieħor, il-punt ta’ aċċess ċentrali għandu jipproċessa t-talba immedjatament u għandu jivverifika biss ex-post jekk ikunux issodisfati l-kondizzjonijiet kollha msemmija fl-Artikolu 22o, inkluż jekk il-każ ta’ urġenza kienx jeżisti fir-realtà. Il-verifika ex-post għandha ssir mingħajr dewmien żejjed u fi kwalunkwe każ mhux aktar tard minn sebat ijiem ta’ xogħol wara l-ipproċessar tat-talba. 3. Meta verifika ex-post tiżvela li l-aċċess għad-data tal-VIS ma kienx iġġustifikat, l-awtoritajiet kollha li jkunu aċċessaw din id-data għandhom iħassru mingħajr dewmien id-data aċċessata mill-VIS u għandhom jinformaw lill-punti ta’ aċċess ċentrali dwar it-tħassir. Artikolu 22o Kondizzjonijiet għal aċċess għad-data tal-VIS minn awtoritajiet maħtura tal-Istati Membri 1. Mingħajr preġudizzju għall-Artikolu 22 tar-Regolament (UE) 2019/817 l-awtoritajiet maħtura għandu jkollhom aċċess għall-VIS għall-fini ta’ konsultazzjoni jekk ikunu ssodisfati l-kondizzjonijiet kollha li ġejjin: (a) konsultazzjoni tkun neċessarja u proporzjonata għall-fini tal-prevenzjoni, il-kxif jew l-investigazzjoni ta’ reat terroristiku jew reat kriminali serju ieħor; (b) lkonsultazzjoni tkun neċessarja u proporzjonata f’każ speċifiku; (c) ikunu jeżistu raġunijiet validi biex jitqies li konsultazzjoni tad-data tal-VIS tista’ tikkontribwixxi sostanzjalment għall-prevenzjoni, il-kxif jew l-investigazzjoni ta’ xi wieħed mir-reati kriminali inkwistjoni, b’mod partikolari fejn ikun hemm suspett sostanzjat li l-persuna suspettata, l-awtur jew il-vittma ta’ reat terroristiku jew ta’ reat kriminali serju ieħor taqa’ taħt kategorija koperta b’dan ir-Regolament; (d) tkun tnediet konsultazzjoni tas-CIR f’konformità mal-Artikolu 22 tar-Regolament (UE) 2019/817 u t-tweġiba riċevuta kif imsemmi fil-paragrafu 2 ta’ dak l-Artikolu tindika li d-data tkun maħżuna fil-VIS. 2. Ma għandux ikun meħtieġ li l-kondizzjoni prevista fil-punt (d) tal-paragrafu 1 tiġi ssodisfata fejn l-aċċess għall-VIS ikun meħtieġ bħala għodda biex tiġi kkonsultata l-istorja tal-viża jew il-perjodi tas-soġġorn awtorizzat fit-territorju tal-Istati Membri ta’ persuna suspettata, awtur jew vittma suspettata magħrufa ta’ reat terroristiku jew reat kriminali serju ieħor, jew meta l-kategorija tad-data li biha titwettaq it-tfittxija ma tkunx maħżuna fis-CIR. 3. Il-konsultazzjoni tal-VIS għandha tkun limitata għal tfittxija bi kwalunkwe waħda mid-data li ġejja fil-fajl ta’ applikazzjoni: (a) il-kunjom(ijiet) (l-isem jew ismijiet tal-familja), l-isem jew ismijiet (ismijiet mat-twelid), id-data tat-twelid, iċ-ċittadinanza jew ċittadinanzi, u/jew is-sess; (b) it-tip u n-numru tad-dokument jew dokumenti tal-ivvjaġġar, il-pajjiż li ħareġ id-dokument tal-ivvjaġġar u d-data ta’ skadenza tal-validità tad-dokument tal-ivvjaġġar; (c) in-numru tat-tikketta tal-viża jew in-numru tal-viża għal perjodu twil jew tal-permess ta’ residenza u d-data ta’ skadenza tal-validità tal-viża, tal-viża għal soġġorn twil jew permess ta’ residenza, kif applikabbli; (d) il-marki tas-swaba’, inkluż il-marki tas-swaba’ latenti; (e) l-immaġni tal-wiċċ. 4. L-immaġni tal-wiċċ imsemmija fil-punt (e) tal-paragrafu 3 ma għandhiex tkun l-uniku kriterju tat-tfittxija. 5. Fil-każ ta’ hit, il-konsultazzjoni tal-VIS għandha tagħti aċċess għad-data elenkata fil-paragrafu 3 ta’ dan l-Artikolu kif ukoll għal kwalunkwe data oħra meħuda mill-fajl ta’ applikazzjoni, inkluż data li tkun iddaħħlet fir-rigward ta’ kwalunkwe dokument maħruġ, rifjutat, annullat, revokat, irtirat, imġedded jew estiż. L-aċċess għad-data msemmija fil-punt (4)(l) tal-Artikolu 9 kif irreġistrata fil-fajl ta’ applikazzjoni għandu jingħata biss jekk dik id-data kienet mitluba espliċitament f’talba motivata u approvata b’verifika indipendenti. 6. B’deroga mill-paragrafi 3 u 5, id-data msemmija fil-punti (d) u (e) tal-paragrafu 3 ta’ tfal taħt l-età ta’ 14-il sena għandha tintuża biss biex issir tfittxija fil-VIS u, fil-każ ta’ hit, għandha tiġi aċċessata biss meta: (a) ikun neċessarju għall-fini tal-prevenzjoni, il-kxif jew l-investigazzjoni ta’ reat kriminali serju li dawk it-tfal ikunu l-vittmi tiegħu u biex jiġu protetti t-tfal nieqsa; (b) ikun neċessarju f’każ speċifiku; u (c) l-użu tad-data ikun fl-aħjar interess tat-tfal. Artikolu 22p Aċċess għad-data tal-VIS għall-identifikazzjoni ta’ persuni f’ċirkostanzi speċifiċi 1. B’deroga mill-Artikolu 22o(1), l-awtoritajiet maħtura ma għandhomx ikunu meħtieġa li jissodisfaw il-kondizzjonijiet stabbiliti f’dak il-paragrafu biex jaċċessaw il-VIS għall-fini tal-identifikazzjoni ta’ persuni li sfaw nieqsa, ġew maħtufa jew ġew identifikati bħala vittmi tat-traffikar ta’ bnedmin, u li fir-rigward tagħhom hemm raġunijiet validi biex jiġi kkunsidrat li l-konsultazzjoni tad-data tal-VIS ser tappoġġa l-identifikazzjoni tagħhom jew tikkontribwixxi fl-investigazzjoni ta’ każijiet speċifiċi tat-traffikar ta’ bnedmin. F’ċirkostanzi bħal dawn, l-awtoritajiet maħtura jistgħu jfittxu fil-VIS bil-marki tas-swaba’ ta’ dawk il-persuni. 2. Fejn il-marki tas-swaba’ tal-persuni msemmija fil-paragrafu 1 ma jkunux jistgħu jintużaw jew it-tfittxija bil-marki tas-swaba’ ma tirnexxix, it-tfittxija għandha titwettaq bid-data msemmija fil-punt 4(a) sa (ca) tal-Artikolu 9 jew il-punti (d) sa (g) tal-Artikolu 22a(1). 3. Fil-każ ta’ hit, il-konsultazzjoni tal-VIS għandha tagħti aċċess għal kwalunkwe mid-data fl-Artikolu 9 u fl-Artikolu 22a, kif ukoll għad-data f’fajls ta’ applikazzjoni illinkjati f’konformità mal-Artikolu 8(3) u (4) jew fl-Artikolu 22a(4). Artikolu 22q Użu tad-data tal-VIS bil-fini li jiddaħħlu allerti fis-SIS dwar persuni nieqsa jew persuni vulnerabbli li jeħtieġ li ma jitħallewx jivvjaġġaw u l-aċċess għal dik id-data 1. Id-data tal-VIS tista’ tintuża għall-fini li jiddaħħal fis-SIS allert dwar persuni nieqsa jew persuni vulnerabbli li jeħtieġ li ma jitħallewx jivvjaġġaw f’konformità mal-Artikolu 32 tar-Regolament (UE) 2018/1862. F’dawk il-każijiet, il-punt ta’ aċċess ċentrali msemmi fl-Artikolu 22l(3) għandu jiżgura t-trażmissjoni tad-data permezz ta’ mezzi siguri. 2. F’każ ta’ hit ma’ allert tas-SIS bl-użu ta’ data tal-VIS kif imsemmi fil-paragrafu 1, l-awtoritajiet għall-protezzjoni tat-tfal u l-awtoritajiet ġudizzjarji nazzjonali jistgħu jitolbu lil awtorità li jkollha aċċess għall-VIS biex tagħtihom aċċess għal dik id-data għall-fini tal-kompiti tagħhom. Tali awtoritajiet ġudizzjarji nazzjonali għandhom jinkludu dawk responsabbli biex jagħtu bidu għal prosekuzzjonijiet pubbliċi fi proċedimenti kriminali u għal inkjesti ġudizzjarji qabel ma persuna tiġi akkużata, u l-awtoritajiet ta’ koordinazzjoni tagħhom, kif imsemmi fl-Artikolu 44(3) tar-Regolament (UE) 2018/1862. Il-kondizzjonijiet previsti fil-liġi tal-Unjoni u f’dik nazzjonali għandhom japplikaw. L-Istati Membri għandhom jiżguraw li d-data tiġi trażmessa b’mod sigur. Artikolu 22r Proċedura u kondizzjonijiet għal aċċess għad-data tal-VIS mill-Europol 1. Il-Europol għandu jkollha aċċess għall-VIS għall-fini ta’ konsultazzjoni meta jkunu ssodisfati l-kondizzjonijiet kollha li ġejjin: (a) konsultazzjoni tkun neċessarja u proporzjonata għall-fini li tiġi appoġġata u msaħħa azzjoni mill-Istati Membri fil-prevenzjoni, il-kxif jew l-investigazzjoni ta’ reati terroristiċi jew reati kriminali serji oħra li jaqgħu taħt il-mandat tal-Europol; (b) konsultazzjoni tkun neċessarja u proporzjonata f’każ speċifiku; (c) ikunu jeżistu raġunijiet validi biex jitqies li konsultazzjoni tad-data tal-VIS tista’ tikkontribwixxi sostanzjalment għall-prevenzjoni, il-kxif jew l-investigazzjoni ta’ xi wieħed mir-reati kriminali inkwistjoni, b’mod partikolari fejn ikun hemm suspett sostanzjat li l-persuna suspettata, l-awtur jew il-vittma ta’ reat terroristiku jew ta’ reat kriminali serju ieħor taqa’ taħt kategorija koperta b’dan ir-Regolament; (d) tkun tnediet konsultazzjoni tas-CIR f’konformità mal-Artikolu 22 tar-Regolament (UE) 2019/817 u t-tweġiba riċevuta kif imsemmi fil-paragrafu 2 ta’ dak l-Artikolu tindika li d-data tkun maħżuna fil-VIS. 2. Ma għandux ikun meħtieġ li l-kondizzjoni prevista fil-punt (d) tal-paragrafu 1 tiġi ssodisfata fejn l-aċċess għall-VIS ikun meħtieġ bħala għodda biex tiġi kkonsultata l-istorja tal-viża jew il-perjodi tas-soġġorn awtorizzat fit-territorju tal-Istati Membri ta’ persuna suspettata, awtur jew vittma suspettata magħrufa ta’ reat terroristiku jew reat kriminali serju ieħor, jew meta l-kategorija tad-data li biha titwettaq it-tfittxija ma tkunx maħżuna fis-CIR. 3. Il-konsultazzjoni tal-VIS għandha tkun limitata għal tfittxija bi kwalunkwe mid-data li ġejja fil-fajl tal-applikazzjoni: (a) il-kunjom(ijiet) (l-isem jew ismijiet tal-familja), l-isem jew ismijiet (l-isem jew ismijiet mat-twelid), id-data tat-twelid, iċ-ċittadinanza jew ċittadinanzi, u/jew is-sess; (b) it-tip u n-numru tad-dokument jew dokumenti tal-ivvjaġġar, il-pajjiż li ħareġ id-dokument tal-ivvjaġġar u d-data ta’ skadenza tal-validità tad-dokument tal-ivvjaġġar; (c) in-numru tal-isticker tal-viża jew in-numru tal-viża għal soġġorn twil jew tal-permess ta’ residenza u d-data ta’ skadenza tal-validità tal-viża, tal-viża għal soġġorn twil jew tal-permess tar-residenza, kif applikabbli; (d) il-marki tas-swaba’, inkluż il-marki tas-swaba’ latenti; (e) l-immaġni tal-wiċċ. 4. L-immaġni tal-wiċċ imsemmija fil-punt (e) tal-paragrafu 3 ma għandhiex tkun l-uniku kriterju tat-tfittxija. 5. Fil-każ ta’ hit, il-konsultazzjoni tal-VIS għandha tagħti aċċess għad-data elenkata fil-paragrafu 3 ta’ dan l-Artikolu kif ukoll għal kwalunkwe data oħra meħuda mill-fajl ta’ applikazzjoni, inkluż data li tkun iddaħħlet fir-rigward ta’ kwalunkwe dokument maħruġ, rifjutat, annullat, revokat, irtirat, imġedded jew estiż. L-aċċess għad-data msemmija fil-punt (4)(l) tal-Artikolu 9 kif irreġistrata fil-fajl ta’ applikazzjoni għandu jingħata biss jekk dik id-data kienet mitluba espliċitament f’talba motivata u approvata b’verifika indipendenti. 6. B’deroga mill-paragrafi 3 u 5, id-data msemmija fil-punti (d) u (e) tal-paragrafu 3 ta’ tfal taħt l-età ta’ 14-il sena għandha tintuża biss biex issir tfittxija fil-VIS u, fil-każ ta’ hit, għandha tiġi aċċessata biss meta: (a) ikun neċessarja għall-fini tal-prevenzjoni, il-kxif jew l-investigazzjoni ta’ reat kriminali serji li dawk it-tfal ikunu l-vittmi tagħhom u biex jiġu protetti t-tfal nieqsa; (b) ikun neċessarju f’każ speċifiku; u (c) l-użu tad-data ikun fl-aħjar interess tat-tfal. 7. L-awtorità maħtura tal-Europol tista’ tippreżenta talba elettronika motivata għall-konsultazzjoni tad-data tal-VIS kollha jew għal sett speċifiku ta’ data tal-VIS lill-punt ta’ aċċess ċentrali tal-Europol. Meta jirċievi talba għal aċċess, il-punt ta’ aċċess ċentrali tal-Europol għandu jivverifika jekk ikunux issodisfati l-kondizzjonijiet għall-aċċess imsemmija fil-paragrafi 1 u 2. Jekk il-kondizzjonijiet kollha jkunu ssodisfati, il-persunal debitament awtorizzat tal-punt ta’ aċċess ċentrali għandu jipproċessa t-talba. Id-data tal-VIS aċċessata għandha tintbagħat lill-awtorità maħtura tal-Europol b’tali mod li ma tkunx kompromessa s-sigurtà tad-data. 8. L-ipproċessar tad-data miksuba mill-Europol permezz ta’ konsultazzjoni tad-data tal-VIS għandu jkun soġġett għall-awtorizzazzjoni tal-Istat Membru ta’ oriġini tad-data. Dik l-awtorizzazzjoni għandha tinkiseb permezz tal-unità nazzjonali tal-Europol ta’ dak l-Istat Membru. Artikolu 22s Żamma ta’ reġistrazzjonijiet ta’ talbiet għal konsultazzjoni ta’ data tal-VIS għall-fini tal-prevenzjoni, il-kxif u l-investigazzjoni ta’ reati terroristiċi jew reati kriminali serji oħra 1. L-eu-LISA għandha żżomm reġistrazzjonijiet tal-operazzjonijiet kollha ta’ pproċessar ta’ data fil-VIS li jinvolvu l-aċċess mill-punti ta’ aċċess ċentrali msemmija fl-Artikolu 22l(3) għall-finijiet tal-Kapitolu IIIb. Dawk ir-reġistrazzjonijiet għandhom juru d-data u l-ħin ta’ kull operazzjoni, id-data użata biex tinbeda t-tfittxija, id-data mibgħuta mill-VIS u l-ismijiet tal-membri tal-persunal tal-punti ta’ aċċess ċentrali awtorizzati li jdaħħlu u jiġbru d-data. 2. Barra minn hekk, kull Stat Membru u l-Europol għandhom iżommu reġistrazzjonijiet tal-operazzjonijiet kollha ta’ pproċessar ta’ data fil-VIS li jirriżultaw minn talbiet għal konsultazzjoni ta’ data jew minn aċċess għal data tal-VIS għall-finijiet tal-Kapitolu IIIb. 3. Ir-reġistrazzjonijiet imsemmija fil-paragrafu 2 għandhom juru: (a) il-fini preċiż tat-talba għal konsultazzjoni tad-data tal-VIS jew għal aċċess għaliha, inkluż ir-reat terroristiku jew reat kriminali serju ieħor ikkonċernat u, għall-Europol, il-fini preċiż tat-talba għal konsultazzjoni; (b) id-deċiżjoni meħuda fir-rigward tal-ammissibbiltà tat-talba; (c) ir-referenza tal-fajl nazzjonali; (d) id-data u l-ħin preċiż tat-talba għal aċċess magħmula mill-punt ta’ aċċess ċentrali għall-VIS; (e) fejn applikabbli, l-użu tal-proċedura ta’ urġenza msemmija fl-Artikolu 22n(2) u l-eżitu tal-verifika ex post; (f) liema mid-data jew mis-sett ta’ data msemmija fl-Artikolu 22o(3) intużat għall-konsultazzjoni; u (g) f’konformità mar-regoli nazzjonali jew mar-Regolament (UE) 2016/794, il-marka li tidentifika lill-uffiċjal li jkun wettaq it-tfittxija u lill-uffiċjal li jkun ordna t-tfittxija jew it-trażmissjoni ta’ data. 4. Ir-reġistrazzjonijiet imsemmija fil-paragrafi 1 u 2 ta’ dan l-Artikolu għandhom jintużaw biss għall-verifika tal-ammissibbiltà tat-talba, għall-monitoraġġ tal-legalità tal-ipproċessar tad-data u biex jiġu żgurati l-integrità u s-sigurtà tad-data. Ir-reġistrazzjonijiet għandhom jiġu protetti b’miżuri xierqa kontra aċċess mhux awtorizzat. Huma għandhom jitħassru sena wara li jkun skada l-perjodu ta’ żamma msemmi fl-Artikolu 23, jekk ma jkunux meħtieġa għal proċeduri ta’ monitoraġġ li jkunu diġà nbdew. Il-Kontrollur Ewropew għall-Protezzjoni tad-data u l-awtoritajiet superviżorji kompetenti għandu jkollhom aċċess għal dawk ir-reġistrazzjonijiet fuq talba min-naħa tagħhom bil-fini li jaqdu dmirijiethom. L-awtorità responsabbli mill-verifika tal-ammissibbiltà tat-talba għandu jkollha wkoll aċċess għal dawk ir-reġistrazzjonijiet għal dak il-fini. Jekk il-fini jkun differenti minn dawn il-finijiet, id-data personali għandha titħassar mill-fajls kollha nazzjonali u tal-Europol wara perjodu ta’ xahar, ħlief jekk dik id-data tkun meħtieġa għall-finijiet ta’ investigazzjoni kriminali speċifika li tkun għaddejja li għaliha dik id-data tkun intalbet minn Stat Membru jew mill-Europol. Għall-monitoraġġ u għall-evalwazzjoni msemmija fl-Artikolu 50 jistgħu jintużaw biss reġistrazzjonijiet li ma jkunx fihom data personali. Artikolu 22t Kondizzjonijiet għal aċċess għad-data tal-VIS minn awtoritajiet maħtura ta’ Stat Membru li fir-rigward tiegħu dan ir-Regolament jkun għadu mhux effettiv 1. Aċċess għall-VIS għal konsultazzjoni minn awtoritajiet maħtura ta’ Stat Membru li fir-rigward tiegħu dan ir-Regolament ikun għadu mhux effettiv għandu jingħata fejn tali aċċess ikun: (a) fl-ambitu tas-setgħat ta’ dawk l-awtoritajiet maħtura; (b) soġġett għall-istess kondizzjonijiet imsemmija fl-Artikolu 22o(1); (c) preċedut minn talba bil-miktub jew elettronika debitament motivata lil awtorità maħtura ta’ Stat Membru li għalih japplika dan ir-Regolament; dik l-awtorità għandha mbagħad titlob lill-punt ta’ aċċess ċentrali nazzjonali biex tikkonsulta l-VIS. 2. Stat Membru li għalih dan ir-Regolament ikun għadu mhux effettiv għandu jagħmel id-data tiegħu dwar il-viżi disponibbli għall-Istati Membri li għalihom japplika dan ir-Regolament, abbażi ta’ talba bil-miktub jew elettronika debitament motivata, soġġett għal konformità mal-kondizzjonijiet stabbiliti fl-Artikolu 22o(1).”;